CELEX: 32021D0874
Language: sk
Date: 2021-05-26 00:00:00
Title: Rozhodnutie Európskej centrálnej banky (EÚ) 2021/874 z 26. mája 2021, ktorým sa mení rozhodnutie (EÚ) 2019/1743 o úročení prebytočných rezerv a niektorých vkladov (ECB/2021/25)

31.5.2021   
               
               
                  SK
               
               
                  Úradný vestník Európskej únie
               
               
                  L 191/43
               
            
         ROZHODNUTIE EURÓPSKEJ CENTRÁLNEJ BANKY (EÚ) 2021/874
         z 26. mája 2021,
         ktorým sa mení rozhodnutie (EÚ) 2019/1743 o úročení prebytočných rezerv a niektorých vkladov (ECB/2021/25)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 31 prvú zarážku a články 17 až 19,
         keďže:
         
                     (1)
                  
                  
                     Vo vykonávacom rozhodnutí Komisie C(2021) 2502 final zo 14. apríla 2021, ktorým sa stanovujú potrebné opatrenia na riadenie operácií vypožičiavania si podľa rozhodnutia Rady (EÚ, Euratom) 2020/2053 a pre úverové operácie súvisiace s úvermi poskytnutými v súlade s článkom 15 nariadenia Európskeho parlamentu a Rady (EÚ) 2021/241 (1), sa okrem iného upravuje riadenie operácií vypožičiavania si v súvislosti s nástrojom NextGenerationEU, ktorý bol prijatý s cieľom financovať iniciatívy na oživenie hospodárstva v súvislosti s krízou spôsobenou ochorením COVID-19 a zároveň uľahčiť ekologickú a digitálnu transformáciu hospodárstva Únie.
                  
               
                     (2)
                  
                  
                     Rada guvernérov sa domnieva, že na prudenciálne držby hotovosti na osobitnom účte v Európskej centrálnej banke (ECB) v súlade s článkom 13 ods. 2 vykonávacieho rozhodnutia C(2021) 2502 final by sa nemali vzťahovať záporné úrokové sadzby.
                  
               
                     (3)
                  
                  
                     V súlade s článkom 22 vykonávacieho rozhodnutia C(2021) 2502 final sa operácie vypožičiavania si, riadenia dlhu a poskytovania úverov v rámci nástroja NextGenerationEU budú vykonávať až odo dňa nadobudnutia účinnosti rozhodnutia Rady (EÚ, Euratom) 2020/2053. Keďže sa však očakáva, že sa operácie vypožičiavania si, riadenia dlhu a poskytovania úverov v rámci nástroja NextGenerationEU začnú v júni 2021, je potrebné na ich vykonávanie pripraviť právny rámec ECB, a preto je vhodné zmeniť rozhodnutie (EÚ) 2019/1743 (ECB/2019/31) pred dátumom nadobudnutia účinnosti rozhodnutia Rady (EÚ, Euratom) 2020/2053 s cieľom stanoviť takéto výnimky. Toto rozhodnutie by preto malo nadobudnúť účinnosť bezodkladne.
                  
               
                     (4)
                  
                  
                     Rozhodnutie (EÚ) 2019/1743 (ECB/2019/31) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            Článok 2 rozhodnutia (EÚ) 2019/1743 (ECB/2019/31) sa nahrádza takto:
            
               
                  „Článok 2
                  Úročenie niektorých vkladov v ECB
                  
                     1.   Účty vedené v ECB v súlade s rozhodnutím Európskej centrálnej banky ECB/2003/14 (*1) rozhodnutím Európskej centrálnej banky ECB/2010/31 (*2) rozhodnutím Európskej centrálnej banky ECB/2010/17 (*3) a nariadením Rady (EÚ) 2020/672 (*4) sa naďalej úročia úrokovou sadzbou pre jednodňové sterilizačné operácie. Ak je však v súlade s zákonnými alebo zmluvnými pravidlami platnými pre príslušné operácie potrebné, aby boli vklady na týchto účtoch pred dňom, v ktorý musí byť uskutočnená platba, takéto vklady sa počas tohto obdobia predchádzajúceho platbám úročia percentom nula alebo úrokovou sadzbou pre jednodňové sterilizačné operácie, podľa toho, ktorá z týchto sadzieb je vyššia.
                  
                  
                     2.   Osobitný účet vedený v ECB v súlade s článkom 13 ods. 2 vykonávacieho rozhodnutia Komisie zo 14. apríla 2021, ktorým sa stanovujú potrebné opatrenia na riadenie operácií vypožičiavania si podľa rozhodnutia Rady (EÚ, Euratom) 2020/2053 a pre úverové operácie súvisiace s úvermi poskytnutými v súlade s článkom 15 nariadenia Európskeho parlamentu a Rady (EÚ) 2021/241 (*5), na účely prudenciálnej držby hotovosti v zmysle uvedeného článku sa úročí percentom nula alebo úrokovou sadzbou pre jednodňové sterilizačné operácie, podľa toho, ktorá z týchto sadzieb je vyššia, s výnimkou prípadov, keď je súhrnná hodnota vkladov na uvedenom osobitnom účte vyššia ako 20 miliárd EUR - v takom prípade sa suma, ktorá prekračuje uvedenú hodnotu úročí úrokovou sadzbou pre jednodňové sterilizačné operácie.
                  
               
            
         
         
            Článok 2
            Nadobudnutie účinnosti
            Toto rozhodnutie nadobúda účinnosť v deň nasledujúci po jeho uverejnení v Úradnom vestníku Európskej únie.
         
         
            Vo Frankfurte nad Mohanom 26. mája 2021
            
               
                  Za Radu guvernérov ECB
               
               
                  Prezidentka ECB
               
               Christine LAGARDE
            
         
         
            (1)  C(2021) 2502 final.